Euroopan parlamentin päätöslauselma 24. toukokuuta 2007 Syyriasta



Virallinen lehti nro 102 E , 24/04/2008 s. 0485 - 0486



P6_TA(2007)0217 Ihmisoikeudet Syyriassa Euroopan parlamentin päätöslauselma 24. toukokuuta 2007 Syyriasta Euroopan parlamentti, joka - ottaa huomioon Yhdistyneiden Kansakuntien ihmisoikeuksien yleismaailmallisen julistuksen vuodelta 1948, - ottaa huomioon Euroopan unionista tehdyn sopimuksen 11 artiklan 1 kohdan, jossa ihmisoikeuksien edistäminen vahvistetaan yhteisen ulko- ja turvallisuuspolitiikan tavoitteeksi, ja Euroopan yhteisöjen perustamissopimuksen 177 artiklan, - ottaa huomioon aikaisemmat päätöslauselmansa Syyriasta ja Lähi-idästä sekä 26. lokakuuta 2006 antamansa päätöslauselman, joka sisältää suosituksen neuvostolle Euroopan yhteisön ja sen jäsenvaltioiden sekä Syyrian arabitasavallan Euro-Välimeri-assosiaatiosopimuksen tekemisestä [1], - ottaa huomioon EU:n puheenjohtajavaltion 14. toukokuuta 2007 antaman julkilausuman älymystön edustajalle Michel Kilolle ja poliittiselle aktivistille Mahmoud Issalle langetetuista tuomioista Syyriassa, - ottaa huomioon kansalaisoikeuksia ja poliittisia oikeuksia koskevan kansainvälisen yleissopimuksen, jonka Syyria ratifioi 21. huhtikuuta 1969, - ottaa huomioon työjärjestyksen 115 artiklan 5 kohdan, A. katsoo, että ihmisoikeuksien kunnioittaminen on olennainen osa Euro-Välimeri-kumppanuutta ja että se on ilmaistu selvästi EU:n ja Syyrian välisessä yhteistyösopimuksessa ja vielä viimeisteltävänä olevassa Euroopan yhteisön ja sen jäsenvaltioiden sekä Syyrian arabitasavallan välisessä Euro-Välimeriassosiaatio-sopimuksessa, B. ottaa huomioon, että Euroopan parlamentti ja sen puhemies ovat jo monta kertaa vedonneet Syyrian vankiloissa olevien ihmisoikeusaktivistien, poliitikkojen ja parlamentin jäsenten vapauttamiseksi, C. ottaa huomioon, että demokratiaa aktiivisesti kannattava kirjailija Michel Kilo pidätettiin 14. toukokuuta 2006 pääasiassa siksi, että hän oli ilmaissut kantansa Beirut-Damaskos-julistukseen, ja että Mahmoud Issa tuomittiin 13. toukokuuta 2007 kolmen vuoden vankeusrangaistukseen, D. ottaa huomioon, että demokraattisen kansallisen yhteisön johtajiin kuuluva Suleiman Al-Shamar ja Kurd Future Trendin tiedotustoimiston johtaja Khalil Hussein tuomittiin kymmeneksi vuodeksi vankeuteen "kansallisen etiikan heikentämisestä" ja "salahankkeesta vieraan maan kanssa", E. ottaa huomioon, että Faek El Mir ja Aref Dalila, jotka ovat jäseninä useissa syyrialaisissa ihmisoikeusjärjestöissä, ovat olleet pidätettyinä eristyssellissä nyt jo kuusi vuotta, F. ottaa huomioon, että Syyrian turvallisuusjoukot pidättivät Democratic Liberal Gathering -ryhmän perustajiin lukeutuvan lääkäri Kamal al-Labwanin 8. marraskuuta 2005 hänen palattuaan Eurooppaan, Yhdysvaltoihin ja Egyptiin suuntautuneelta matkaltaan ja että hänet on nyt tuomittu 12 vuodeksi vankeuteen kovennetussa pakkotyössä poliittisista syistä, G. ottaa huomioon, että Syyrian ihmisoikeusjärjestön perustajajäsen ja ihmisoikeusasioihin erikoistunut lakimies Anwar al-Bunni pidätettiin Damaskoksen kaduilla vuonna 2006 juuri, kun hän oli ryhtymässä hoitamaan Euroopan unionin rahoittaman ihmisoikeuskeskuksen johtajan virkaa, ja että hänet on nyt tuomittu viideksi vuodeksi vankeuteen "valtiota vahingoittavien väärien tietojen levittämisestä"; 1. on erittäin huolissaan Syyrian poliittisille vangeille ja ihmisoikeusaktivisteille viime aikoina langetetuista tuomioista, jotka kohdistuvat opposition kaikkiin poliittisiin suuntauksiin; 2. on syvästi huolestunut Mahmoud Issalle, Fayek El Mirille, Aref Dalilalle, Kamal al-Labwanille, Anwar Al Bunnille, Michel Kilolle, Suleiman Al-Shamarille ja Khalil Husseinille asetetuista rajoituksista ja heitä vastaan nostetuista syytteistä heidän käytettyään demokraattisia oikeuksiaan ja osallistuttuaan rauhanomaiseen toimintaan; 3. kehottaa Syyrian viranomaisia tarkoin noudattamaan kansainvälisiä ihmisoikeuksia ja varsinkin kansalaisoikeuksia ja poliittisia oikeuksia koskevaa kansainvälistä yleissopimusta, jonka Syyria on ratifioinut vuonna 1969, sekä kidutuksen ja muun julman, epäinhimillisen tai halventavan kohtelun tai rangaistuksen vastaista yleissopimuksesta, jotka Syyria on ratifioinut vuonna 2004; 4. kehottaa Syyriaa kunnioittamaan mielipiteenvapautta ja oikeutta oikeudenmukaiseen oikeudenkäyntiin; 5. kehottaa Syyrian viranomaisia huomioimaan YK:n ihmisoikeuskomitean huolestumisen ja a) huolehtimaan siitä, että edellä mainittuja pidätettyjä kohdellaan hyvin eikä heitä kiduteta tai kohdella muuten epäasianmukaisesti, b) huolehtimaan siitä, että pidätettyjen tai vangittujen henkilöiden annetaan tavata asianajajansa, lääkärinsä ja perheensä ilman viivästyksiä ja säännöllisesti; 6. kehottaa Syyrian asianomaisia elimiä kumoamaan edellä mainitut tuomiot, peruuttamaan Damaskosin sotilastuomioistuimessa vielä vireillä olevat syytteet ja vapauttamaan kaikki edellä mainitut mielipidevangit ja poliittiset vangit; 7. kehottaa lakkauttamaan Syyriaan jo yli 40 vuotta sitten julkistetun poikkeustilan; 8. kehottaa varsinkin yhteisöjen toimielimiä antamaan kaiken tarvittavan tuen Syyrian kansalaisaktivisteille eurooppalaisen naapuruuden ja kumppanuuden välineen (ENPI) ja hiljattain hyväksytyn eurooppalaisen ihmisoikeus- ja demokratia-aloitteen (EIDHR) kautta ja myös panemalla täytäntöön viipymättä niin kutsutut ihmisoikeuksien puolustajille omistetut tilapäistoimet; 9. pyytää Syyriaa, jolla voisi olla tärkeä tehtävä rauhan edistämisessä alueella, parantamaan ja tukemaan ihmisoikeuksia ja sananvapautta maassa; 10. kehottaa Syyriaa tukemaan luonteeltaan kansainvälisen rikostuomioistuimen perustamista, kunhan YK:n kansainvälisen riippumattoman toimikunnan komissaari, tuomari Brammertzin Libanonissa johtama tutkinta on valmistunut; 11. kehottaa puhemiestä välittämään tämän päätöslauselman neuvostolle, komissiolle sekä Syyrian arabitasavallan hallitukselle ja parlamentille. [1] Hyväksytyt tekstit, P6_TA(2006)0459. --------------------------------------------------